
WIITAUNIONI




KULTTUURIOHJELMA

v. 2019-2021

1. Taustaa
Wiitaunionin kunnille (Pihtipudas ja Viitasaari) laadittiin ensimmäinen yhteinen kulttuuristrategia v. 2008-2013. Strategia päivitettiin kaudelle 2014-2018. Strategiassa määriteltiin kulttuuritoimen strategiset ja toiminnalliset tavoitteet tuleville vuosille. Myöhemmin on strategia –nimikkeen sijaan otettu käyttöön ohjelma –nimike nuoriso- ja liikuntatoimen ohjelmien tapaan.

2. Kulttuuriohjelman valtakunnalliset ja paikalliset perusteet
Wiitaunionin kulttuuriohjelma v. 2019-2021 pohjautuu molempien kuntien hyväksyttyihin kuntastrategioihin sekä yksiköiden tuloskortteihin. Lisäksi ohjelmassa huomioidaan voimassaoleva Wiitaunionin hyvinvointikertomus ja Laki kuntien kulttuuritoiminnasta.

2.1.   Laki kuntien kulttuuritoiminnasta ja sen toteutuminen paikallisesti
Kunnan tehtävänä on järjestää kulttuuritoimintaa, jonka toteuttamiseksi kunta edistää kulttuurin ja taiteen yhdenvertaista saatavuutta ja monipuolista käyttöä, luo edellytyksiä ammattimaiselle taiteelliselle työlle, edistää kulttuurin ja taiteen harrastamista, tarjoaa mahdollisuuksia tavoitteelliselle taide- ja kulttuurikasvatukselle, edistää kulttuuriperinnön ylläpitämistä. Lisäksi kunta edistää kulttuuria ja taidetta osana asukkaiden hyvinvointia ja terveyttä, osallisuutta ja yhteisöllisyyttä sekä paikallista ja alueellista elinvoimaa, kulttuurista vuorovaikutusta ja kansainvälistä toimintaa.

Kulttuuritoimintaa järjestäessään kunta ottaa huomioon paikalliset olosuhteet ja voimavarat sekä eri väestöryhmien tarpeet. Kunnat voivat järjestää kulttuuritoiminnan itse taikka yhteistyössä toisten kuntien kanssa tai muulla tavoin.  Kuntien kulttuuritoiminnan järjestämisessä tulee olla riittävää ja monipuolista asiantuntijaosaamista.

Kulttuuritoimi järjestää molemmissa kunnissa toistuvat vuosittaiset tapahtumat, kuten itsenäisyyspäivän sekä veteraanipäivän vieton. Taiteen perusopetusta sekä harrastusta tukevaa taiteen opetusta alueella järjestää Viitasaaren alueen musiikkiopisto ja Viitaseudun opisto. Lisäksi Wiitaunionin aluekirjasto on merkittävä kulttuurilaitos. Molemmilla paikkakunnilla on järjestöillä, kylätoimikunnilla sekä muilla yhteisöillä ja aktiiveilla asianharrastajilla merkittävä rooli kulttuuripalvelujen tuottamisessa.


           2.2.    Kuntien strategiat, hyvinvointikertomus ja kulttuuriohjelma 
Kulttuurin merkitys kuntien strategioiden tukemisessa sekä myönteisten kuntakuvan rakentamisessa on keskeinen koko Wiitaunionin alueella. Vetovoimaisuuden sekä houkuttelevuuden lisäämisessä hyödynnetään kulttuurin suomia mahdollisuuksia. Kuntien yhteistyötä tapahtumien sekä kulttuurikohteiden kanssa tiivistetään tavoitteen saavuttamiseksi. Lähtökohtana Wiitaunionin alueella tulee olla kulttuurin omaleimaisten piirteiden ja elämyksiä tarjoavien vaihtoehtojen säilyminen sekä olemassa olevien vahvuuksien huomioiminen.

Pihtiputaan kunnan missiona v. 2017-2021 kuntastrategiassa on tuottaa hyvinvointia ja elinvoimaa. Kunta haluaa tulevaisuudessa enemmän yrityksiä, asukkaita, kesäasukkaita, matkailijoita sekä opiskelijoita. Kuntastrategiaan on kirjattu tärkeimmiksi painopisteiksi palvelukulttuuri, ympäristön viihtyvyys sekä viestinnän tehostaminen. Tavoitteena on toimia niin, että Pihtiputaalla tehdään asiat helpoksi, pilkettä silmäkulmassa tekemisen meiningillä. 
Viitasaaren kaupunkistrategiaan v. 2018-2020 hyväksytyn vision mukaisesti ”Viitasaari on rohkeasti innovatiivinen ja elinvoimainen, luonnonläheisyyttä tarjoava vetovoimaisten palveluiden kaupunki”. Strategiset päämäärät ovat elinvoima, hyvinvointi sekä johtaminen ja talous. 
Kuntien kulttuuritoimien tuloskorttien painopistealueet v. 2018-2021 on johdettu kuntastrategioista. Tuloskorteissa on määritelty, missä on onnistuttava, kuinka onnistumista mitataan ja asioille on määritelty tavoitteet, joiden toteutumista tarkastellaan vuosittain.
Terveydenhuoltolaki velvoittaa kuntia laatimaan laajan hyvinvointikertomuksen valtuustokausittain. Laaja hyvinvointikertomus kertoo Viitasaaren ja Pihtiputaan kuntien väestön terveydestä ja hyvinvoinnista, niihin vaikuttavista tekijöistä väestöryhmittäin sekä kunnassa toteutetuista toimenpiteistä, joilla on vastattu hyvinvointitarpeisiin. Wiitaunionin alueella on laadittu yhteinen lakisääteinen hyvinvointikertomus, jossa on huomioitu kulttuuritoiminnan vaikutus kuntalaisten hyvinvointiin. Lisäksi hyvinvointikertomuksessa asetettuihin painopistealueiden tavoitteisiin on määritelty toimenpiteitä kuntien kulttuuritoimille.

